Ai mhux żgur kellha erba' inkwatri mal-ħitan tal-villa lussuża tagħha. Kellha biss kollezzjoni ta' mirja. Żewġ mirja biswit xulxin fl-intrata, oħra tal-persuna fl-indana tat-taraġ, tlieta oħra bil-gwarniċ indurat fil-kuritur, mera ovali fis-salott, tnejn fil-kamra tal-ikel, fil-kamra tas-sodda, fl-ispare bedrooms, fil-kmamar tal-banju … mirja jirrepetu lil xulxin f'riflessi infiniti … u ġo kull waħda minnhom jitbissmu l-iżmeraldi likwidi t' għajnejn Arianna. Għax Arianna kienet anġlu tas-sema; anġlu konxju ta' ġmielu, u għax dan l-anġlu kien jaf li ftit setgħu jitkejlu miegħu, erħilu jittajjar fuq l-irjus u jħares 'l isfel bi nkejja. Arjanna spiss kienet tieqaf quddiem il-mera tal-persuna fl-indana tat-taraġ … il-mera favorita tagħha, u waqt li tpoġġi idha l-leminija fuq ġenbha, tistaqsiha: Mera, mera ta' mal-ħajt, Min hi l-isbaħ li qatt rajt7 U ma' dal-kelmiet, il-mirja kollha jibdew isejħulha bil-ħniena. Fittex ġmielek ejja wrina, Agħtina l-ħajja, idħol ġo final U Arianna erħilha tieħu ras is-seftura biex din iżżommilha l-mirja dejjem xummiema. U hekk hi tkun tista' titlaq tiġġerra minn mera għal oħra. F'waħda tara l-profil ta' mneħirha mislut, fl-oħra tara l-ġenb t'għonqha merfugħ, fl-oħra t-teptip tax-xagħar ta' xfar għajnejha, fl-oħra n-nokkli ħarġa LXXXIX 2016 min-naħa ta' wara, il-ħawħ ta' ħaddejha, iċ-ċirasa ta' xofftejha … u l-mirja jħossu l-fidda ta' qalbhom se tixxaqqaq waqt li jkomplu jgħaddu r-rifless divin minn waħda għal oħra. Arianna kellha 35 sena, imma kienet għadha ħielsa u rajha f'idejha. Nannietha, zijietha u ommha u missierha kienu ħallewha tgħum fil-ġid. Meta ltaqgħet ma' Mauro wiċċha xegħel … għax Mauro kien sinjur daqsha. Kien iħobbha, jaduraha u jfissidha aktar miż-żiemel abjad li kellu fl-istalel ta' Ħal Qormi, u li kien il-mimmi t'għajnejh. Kien għallimha tirkbu u ssuqu, u meta ħadet il-kunfidenza kienet terħilha tiggaloppja, bix-xagħar t'għonq iż-żiemel u n-nokkli tagħha jaqbżu u jittajru flimkien, waqt li Mauro jitpaxxa biha aktar mill-mirja kollha ta' darha. Imma darba waħda Mauro semmielha ż-żwieġ u Arianna tfiet l-iżmeraldi kollha f'salt. Le, ħadd ma kien se jirnexxilu jxiddilha l-kappestru u jliġġimha bir-riedni. Ħadd ma kien se jaqfilha ġo stalla. U Mauro qatt ma raha aktar. Kien awditur, imqabbad mal- akbar kumpaniji tal-pajjiż u baxx baxx imdaħħal f'ħafna trufijiet ta' negozji li kienu jċappsulu jdejh bil-kbir. Darba fettlilha aċċettat li tmur għandu. U hemm iltaqgħet m'ommu … mara ta' tnejn u sebgħin sena li kienet tidher ta' mija, mixħuta f'qiegħ ta' sodda, imgeżwra ġo salt kutri minkejja li Ġunju kien għoddu spiċċa, tisgħol, titbandal u tħares lejha b'għajnejn suspettużi. U Sandro erħilu jfissidha u jġibilha l-ilma jiżfen. Imbagħad ħarsitha waqgħet fuq il-mera tat-twaletta u lemħet il-figura żnella tagħha bil-wiċċ imkemmex tax-xiħa jittawwal minn warajha bħall-qamar fl-eklissi. U reġgħet ħarbet u għosfrot u dabet fix-xejn. Leo kien iħabbatha mad-David ta' Mikelangelo. Kien erba' snin iżgħar minnha, u kien mhux biss jaf kif ivenven l-iżbandola u jeqred l-eħrex ġgant, imma kien jaf ukoll kif iġerri subgħajh fuq l-arpa ta' ruħha u jħollha. Imma f'għeluq sninha kien xtralha biss bukkett ward u xejn aktar. U kien jippretendi li jaraha tifraħ meta kien joħodha tiekol f'restoranti tal-ħabba gozz, jew meta jidher quddiemha dejjem liebes l-istess ħwejjeġ. U meta sa fl-aħħar stqarrilha li ma kellux sold fuqiex jaħlef, Arianna venvnitlu l-iżbandola f'wiċċu u telqitlu l-arpa ġo ħoġru bil-kordi kollha maqtugħin. U issa reġgħet lura lejn il-mirja tagħha. Dawk qatt ma kienu jaħbulha xejn. Dejjem kienu juruha kollox ċar, ileqq u nadif. Kollox fil-wiċċ u jiddi b'dawk iż-żewġ żmeraldi imprezzabbli. U hi tidħol ġol-mera tal-intrata u toħroġ mill- oħra tal-gwarniċ indurat. Taqbeż mill-ovali għall-oħra tal-indana. U kollha jitbissmulha u jkantawlha salmi jisbqu 'l dawk tal-arpi. Imma ma kinitx Opel Tigra li xtratl Fl-erbgħa ta' filgħodu ta' sbiħ il-Ħadd, qabżet il-ħadid ta' xifer Triq il-Kosta, niżlet tinqaleb fuq il-blat tax-xtajta u waqfet rasha 'l isfel nofsha fil-baħar u nofsha fuq ix-xatt. Lanqas ma taf li Mauro, Sandro u Leo kienu marru jarawha, ħarsu ċass lejha, u telqu 'l barra bla ma jafu jekk kinitx hi jew mhux hi. Taf biss li sa fl-aħħar kienu neħħewlha l-faxex kollha minn ma' wiċċha, u l-ġibs minn ma' dirgħajha u riġlejha u qagħdu jgħidulha li kellha grazzja minn Alla u li issa tista' tmur lura lejn darha u lejn ħajjitha. Qabel rifset l-għatba ta' darha, ordnat lis-seftura biex tgħattilha l-mirja kollha bil-lożor. U hekk daħlet b'rasha mgħaddsa biex tibda tgħix l-Erbgħa tat-Tniebri. L-ebda mera ma sejħitilha. Dik tal-indana tat-taraġ kienet qed tirtogħod taħt il-liżar, waqt li l-ovali u dawk tal-gwarniċ indurat kienu qed isefsfu f'widejn xulxin u jistaqsu. Hekk għaddew il-ġimgħat u x-xhur u kważi s-snin, sakemm Arianna ma setgħetx tissaporti aktar. Ma felħitx tara aktar lożor bojod jirtogħdu. Iddeċidiet li tagħmel il-ħila u tikxifhom. U b'idha titriegħed ġibdet il-liżar minn fuq il-mera tal-persuna. Ċrieki. Ġrieħi. Għadajjar. Il-mera kienet mimlija kollha dbabar tal-moffa, ħodor jagħtu fil-griż. Ġriet tneħħi l-liżar minn fuq l-ovali tas-salott, tal-kuritur, tal-kamra tas-sodda…l. Kollha kienu miksijin bit-tbajja' tal-lebbra. Uċuħ mimlijn faqqiegħ u budebbus. U l-għada filgħodu, ġol-moffa tal-mera tal- persuna, donnu kien hemm żiemel għaddej ilebbet iġorr fuqu tfajla b'xagħarha nnukklat. It-tbajja' tal-mera l-ovali kienu qed jiffurmaw bħal ġgant imxattab mal-art bi żrara mdaħħla ġo nofs moħħu, waqt li ġol-moffa tal-mera tat-twaletta kien hemm xiħa għakka mlefilfa ġo muntanja kutri. U Arianna tħares skantata, waqt li minn xi mkien kien jinstema' eku jtenni: Mera, mera ta' mal-ħajt…1